Nikolaj Jacobsen
Nikolaj Bredahl Jacobsen (Viborg, 22. studenog 1971.) je bivši danski rukometaš i reprezentativac, bivši trener njemačkog kluba Rhein-Neckar Löwen te aktualni izbornik reprezentacije Danske. Visok 1.84 m, Jacobsen je tokom karijere predominantno igrao kao lijevo krilo te je, tokom svog boravka u njemačkom THW Kielu, postao jedan od najboljih igrača na toj poziciji.

Igračka karijera

Rođen u Viborgu, Jacobsen se rukometom počeo baviti u dobi od 11 godina; paralelno se bavio i nogometom te je, uz igranje za omladinsku rukometnu reprezentaciju Danske, bio jedan od najtalentiranijih mladih nogometaša u Danskoj. S 14 godina se ipak odlučio posvetiti rukometu, igravši za mlađe uzraste GOG-a sve do 1990. godine, kada je kao osamnaestogodišnjak debitirao za seniorsku momčad. U klubu je igrao kao srednji vanjski i kao lijevo krilo te je slovio za izrazito vještog igrača, sposobnog da postigne gol preko plejade različitih udaraca. Naredne godine, izbornik Anders Dahl-Nielsen pozvao ga je u dansku reprezentaciju, a tokom 1992. godine je s GOG-om postao danski prvak. Tokom 1993. godine je prvi puta postao danski rukometaš godine. Uspjeh u GOG-u nastavio je osvajanjem prvenstava 1995. i 1996. godine, a godinu dana kasnije je bio najbolji strijelac lige s ukupno 205 postignutih golova. 

Godine 1997. odlazi u Njemačku i potpisuje za TSV Bayer Dormagen. U svojoj jedinoj sezoni u klubu, Jacobsen je u 28 utakmica postigao 189 golova, međutim klub je završio na 14. mjestu te sezone i na koncu ispao u drugu ligu. Jacobsen je, ipak, privukao pažnju THW Kiela, koji ga je 1998. godine doveo u svoju momčad. Pod trenerom Zvonimirom Serdarušićem, Jacobsen se u potpunosti razvio kao igrač, iako su njegovi počeci u klubu bili problematični. Naime, Kielov švedski trio, Magnus Wislander, Staffan Olsson i Stefan Lövgren, učio je Jacobsena timskoj igri tako što su mu, kako je rekao Lövgren, odbijali dodavati loptu dok se ne počne "fino ponašati"; Jacobsen i Lövgren su kasnije postali bliski prijatelji. U svoje prve tri sezone, Jacobsen je osvojio dvije titule njemačkog prvaka i dva njemačka kupa, postigavši 1,015 golova u 142 utakmice. 

Istovremeno uz klupske uspjehe, Jacobsen je ostvarivao i dobre nastupe za reprezentaciju. U kvalifikacijskoj utakmici za Svjetsko prvenstvo 1999. godine protiv Grčke, održanoj 27. rujna 1998. godine, Jacobsen je postigao 15 golova, ostvarivši tako novi nacionalni rekord; dotadašnji rekord bio je 14 golova, a zajedno su ga držali Flemming Hansen (postavljen 1971.) i Lars Christiansen (izjednačen 1998.). Godine 1999. ponovo je imenovan danskim rukometašem godine. 

Prekretnica u njegovoj karijeri bila je prva utakmica njemačke Bundeslige sezone 2001./2002. protiv SG Wallau/Massenheima, tokom koje Jacobsen ozlijedio koljeno nakon sudara s protivničkim golmanom. Ozljeda mu se konstano vraćala i to mu je onemogućilo kontinuitet dobrih igara; naredne tri sezone, Jacobsen je odigrao samo 72 utakmice i postigao 331 gol. Ipak, unatoč tomu je pomogao Kielu u osvajanju još jednog njemačkog prvenstva te dva EHF Kupa. Kako se nikada nije uspio potpuno oporaviti od ozljede, Jacobsen je 2004. godine napustio Kiel i vratio se u Dansku, gdje je u Viborgu i BSV-u bio trener-igrač.

Trenerska karijera

Po povratku u Dansku, Jacobsen je nastavio aktivno igrati rukomet u Viborgu, mada se postepeno posvećivao trenerskom poslu te je bio pomoćni trener-igrač Sørenu Hildebrandu, koji je na klupi Viborga naslijedio Ulrika Wilbeka. Godine 2007. prelazi u Bjerringbro-Silkeborg, gdje će tokom pet godina također biti pomoćni trene-igrač. Iako je klub ostvarivao solidne rezultate, Jacobsen se često sukobljavao s upravom oko principa vođenja momčadi te je čak razmišljao o prekidu trenerske karijere. 

Ipak, 2012. godine prelazi u Aalborg Håndbold, gdje postaje glavni trener i osvaja naslov danskog prvaka u svojoj prvoj sezoni. Nakon ostvarenog drugog mjesta u narednoj sezoni, Jacobsen je objavio kako napušta Aalborg i postaje trener njemačkog kluba Rhein-Neckar Löwen. Tu je naslijedio bivšeg islandskog izbornika, Guðmundura Guðmundssona, koji je tada preuzeo klupu reprezentacije Danske. U prvoj sezoni, Jacobsen je s klubom osvojio drugo mjesto, dok je naredne sezone postao prvak; bio je to prvi naslov prvaka za Löwen, a ujedno i prvi put da je neki danski trener postao njemački prvak s klubom kojega je trenirao. Löwen je sljedeće sezone uspješno obranio titulu prvaka. Klub je vodio do 2019. godine.

Nakon što je Guðmundur Guðmundsson napusio dansku klupu kako bi postao izbornik Bahreina, Jacobsen je u ožujku 2017. godine imenovan njegovim nasljednikom i novim danskim izbornikom, zadržavši pritom svoj klupski angažman. Prvo veliko natjecanje na kojemu je sudjelovao bio je EHF Euro 2018. godine u Hrvatskoj.

Privatni život

Jacobsen je od 1999. godine u braku. Sa suprugom ima dvije kćeri i jednog sina.

Vanjske veze

 Nikolaj Bredahl Jacobsen auf der Website der Rhein-Neckar Löwen
 Nikolaj Bredahl Jacobsen auf der Website des THW Kiel

Danski rukometaši
Rukometni treneri
Svjetski prvaci u rukometu
Osvajači olimpijskih medalja u rukometu